  Майя Бывальцева Удмуртиысь йӧскалык лыдӟетъюртлэн шер пумиськылӥсь но дуно ужкагазъёсъя ёзэтаз (Пушкинской урам, 200 номеро юрт) «Удмурт газетлэн тусыз. Йӧскалык периодикалэн историез» адӟытон ужа. Отын кылем дарулэн кутсконаз удмурт кылын потэм газетъёсын тодматскыны луоз. Со сярысь 11-тӥ толшоре ивортэ Йӧскалык лыдӟетъюртлэн нимлыко сайтэз. Адӟытонэ поттэмын 1910-тӥ-1920-тӥ аръёсысь газетъёс: Вяткаын потэм «Войнаысь ивор» (1915), «Удморт» (1918), «Югыт сюрес» (1919), озьы ик Елабугаын потэм «Выль синь» (1918) но «Сюрло» (1920). 1918-тӥ арысен туала Удмуртилэн интывылаз валтӥсь газет луэ «Гудыри», сое Восточной фронтлэн 2-тӥ армиезлэн политотделэз поттӥз. 1920-тӥ аръёсы газетлэн редакциез лыдӟисьёс но гуртъёсысь корреспондентъёс понна дэмланъёсын кӧня ке ватсэтъёс дасяз: «Газетэ гожъясьлы салам», «Газет лыдӟисьлы кыл валэктон», «Рабселькорлы юрттэт». Отын ӵектӥзы, кызьы но мар сярысь гожъяно газетэ, удмурт кылын шонер гожъяськон куронъёсты валэктӥзы. Озьы ик адӟытонэ пыртэмын «Гудыриын» ужам тодмо удмурт гожъясьёслэн книгаоссы, удмурт периодикалэн историезлы сӥзем ужъёс. Адӟытон толшор пумозь ужалоз.  1918-тӥ арын Елабугаын «Выль синь» газет потӥз                                                Фото: udmkrai.unatlib.ru © unatlib.ru     Тегъёс: Мерлык Лулчеберет Ижкар лыдӟиськонни Удмуртия удмуртъёс удмурткыл  